
Viser til vedtak i sak 53/2026. Klagen sendes på vegne av Foreningen Nes sankelag.

Foreningen Nes sankelag ønsker å klage på vedtaket med bakgrunn i at mer og mer av beitearealene våre blir nedbygd med hytter og mer og mer av arealene beslaglegges til andre aktiviteter.

Etter å ha lest saksframstillingen som lå til grunn for politikerne som skulle fatte vedtaket så har vi følgende punkter å komme med i klagen:

1. Under avsnittet «Økonomiske konsekvenser» står det: «Man antar at det kan være positivt for vår lokale byggenæring, og at man kan opprettholde arbeidsplasser ved slike prosjekter, og det vil slikt sett kunne ha en positiv økonomisk effekt for kommunen i sin helhet.» 
De økonomiske konsekvensene er ikke udelt positive. For oss i beitenæringen vil denne utbyggingen være svært negativ og de økonomiske konsekvensene store. Beitenæringen er ikke nevnt som næring og ikke vurdert under dette punktet.

Nok en gang så settes næringsgrupper opp mot hverandre og fører til at de «ofrer» en næring til fordel for andre næringer. Er det riktig at en næring skal tilgodeses som det står i dette punktet? Når skal jordbruket og beitenæringen tilgodeses og få fordeler?


2. Det godkjennes stadig ny utbygging på eller ved de beste beitearealene. I den aktuelle planen her er det snakk ca 39 daa som isolert sett ikke er mye, men det ligger midt i et beitefelt med mye beitende sau. De har sine beitestier gjennom det planlagte feltet. Det skrives i saken at sauene kan lage seg nye stier eller benytte de nye veiene som blir etablert ved utbyggingen. Det er 100 % sikkert at sauene kommer til å benytte de nye veiene, men det er ikke ønskelig å ha beitende sau rundt hytteveggene og i veiene. Men når det legges opp til det i planen må ikke beitenæringen lastes for ev. ulemper hytteeierne får ved uønskede besøk av sau på trappa, møkk på plen, riper i bilen etc. Og hva med dyrevelferden når dere vil at sauene skal benytte veier som etableres i deres beiteområde. 

Videre beslaglegges det mye mer areal enn de 39 daa som er med i planen. Ved bruk av disse hyttene vil arealene rundt benyttes til fritidsaktiviteter og det legges mer og mer til rette med turstier, sykkelstier, veier etc. Dette gjør det mer urolig i beiteområdene og det skaper mer farer for beitedyrene. De fleste tilrettelagte aktiviteter inneholder farer for beitedyrene og går på dyrevelferden løs.

3. Når det gjelder punktet med gjerding er det bra at det brukes naturmateriale. Men om det gjerdes inn 400 m2 eller hele tomten påvirker ikke det beite så mye i den store sammenhengen. Det viktigste er at gjerde er sikkert for dyra slik at de ikke kan ødelegge seg eller bli stengt inne. Derfor er ideen med å tillate 80 lengdemeter uten inngjerding mildt sagt idiotisk. Hva skal det være til? Det stenger ingen dyr ute og det fører til at hytteeiere setter opp et ulovlig gjerde videre rundt hytta si for å stenge beitedyra ute. Da har du plutselig fått et farlig gjerde utover det som var lovlig. 80 lengdemeter uten inngjerding er bare en fare for beitedyra. Dette har kommunen sagt at de skal ta med i videre arbeid. Vi krever at dette tas hensyn til umiddelbart.

4. I flere av våre punkt i uttalen vi sendte er det i saksframstillingen kommentert at det ikke finnes lovhjemmel til tiltak som fremmer beitebruken og tar vare på beitedyra, f.eks når vi ønsker å få senket farten på Mykingvegen, så kommenteres det at kommunen ikke har lovhjemmel. Da kan man stille spørsmål om lovhjemmelen til å ødelegge beiteressursene i utmarka. 

5.  I saksframstillingen står det at:
«Nesbyen kommune er en hyttekommune. I flere tiår har det vært kraftig økning i antall hytter i kommunen.»
Når og hvem har bestemt at Nesbyen skal være en hyttekommune? Skal det gå på bekostning av anna næring? Hva med neste generasjon? Hva skal de leve av når alt selges ut til hytter nå? Har ikke kommunen en tomtereserve som burde brukes før det tas hull på flere områder?

Videre står det:
«Det er fortsatt beiterett i noen områder som er utbygd med hytter.»
Så vidt vi vet er det ingen som pr i dag har sagt fra seg beiteretten. Vi er om lag 40 beitebrukere fordelt på hele kommunen og alle har beiterett i sitt område der de slipper beitedyr. Men mange av områdene med beiterett er i praksis ubrukelige til beiter, men retten til beite ligger der.

Utnytting av beiteressurser er en viktig del av jordbruksdriften i Nesbyen. Med stadig nye områder med nedbygging blir det snart umulig å drive næring som baserer seg mye på utmarksressursene våre.  

Utmarksbeite har stor samfunnsnytte. Graset som hentes fra utmark er en enorm ressurs for landbruket og den enkelte som driver landbruksnæring. Det er også svært viktig for å hindre gjengroing av kulturlandskapet og bevare biologisk mangfold. Det er anslått at verdien på høsting av utmarka i Norge ved beiting er over 1 mrd kr hvert år. For området fom. Saupeset tom. Tunhovdvegen i Nes Nordmark beiter det ca. 2900 geit, sau og lam, samt om lag 100 storfe. Den årlige verdien av dette er minst 1,5 mill. kr. Det er viktig å merke seg at dette er verdier som høstes hvert år, mens nedbygging er en engangsinntekt og arealet er tapt for all framtid.

Med tapt utmark blir det slutt på beitedyr og da spørs det hvor lenge det er populært å være på hytte i Nesbyen når alt av kulturlandskap har grodd ned.


Vi forventer at kommunen behandler vår klage og tar hensyn til våre punkter.

Nesbyen, 8. juli 2026

